**யோங் பெலார் மலை** (மலாய் மொழி: *Gunung Yong Belar*; ஆங்கிலம்: *Mount Yong Belar*) என்பது தீபகற்ப மலேசியாவில் உள்ள மிக உயர்ந்த மலைகளில் ஒன்றாகும். மூன்றாவது நிலையில் உள்ளது. யோங் பெலார் மலையின் உயரம் 2,181 மீட்டர், (7,156 அடி). இந்த மலை கிளாந்தான் - பேராக் மாநிலங்களின் எல்லையில் தித்திவாங்சா மலைத்தொடரில் அமைந்து உள்ளது.

கிளாந்தான் மாநிலத்தில் மிக உயர்ந்த மலையான யோங் பெலார் மலை, கொர்பு மலைக்கு வடக்கே 8 கி.மீ. தொலைவில் உள்ளது. இருப்பினும் ஈப்போவில் இருந்து கேமரன் மலைக்குச் செல்லும் சாலையின் வழியாக, புளூ வெளி தேயிலை பள்ளத்தாக்கின் மலைப் பாதை வழியாகச் சென்று அடையலாம்.

பொது
----

தித்திவாங்சா மலைத்தொடர் என்பது தெனாசிரிம் மலைத்தொடரில் ஒரு பகுதியாகும். தெனாசிரிம் மலைத்தொடர் என்பது தென்கிழக்காசியாவில் 1,700 கி.மீ. நீளத்திற்கு பர்மா, தாய்லாந்து, தீபகற்ப மலேசியா நாடுகளில் படர்ந்து இருக்கும் ஒரு மலைத்தொடராகும்.

480 கிமீ நீளமுள்ள தித்திவாங்சா மலைத்தொடரில் யோங் பெலார் மலை உள்ளது.

மலை உச்சி பாதை
--------------

யோங் பெலார் மலையின் அடித்தளம் லோஜிங், கேமரன் மலை, கெபுன் சயூர் (*Kebun Sayur Village*) எனும் கிராமத்தில் உள்ளது. அங்கிருந்து மலை உச்சிக்கு ஒரு பாதை செல்கிறது. மலை உச்சியை அடைவதற்கு ஒரு பகல் பயணமாகவோ அல்லது 2 நாள் 1 இரவு பயணமாகவோ மேற்கொள்ளலாம். 

மலை உச்சிக்குச் செல்லும் பாதையில், இரண்டு முக்கிய முகாம் இடங்கள் உள்ளன. முதலாவது தூடோங் பெரியோக் முகாம் (*CampTudung Periuk*); மற்றொன்று காசுட் முகாம் (*Camp Kasut*).

மலையில் ஏறுவதற்கு முன்னர், பேராக் மாநில வனத்துறையின் அனுமதி தேவை என்பதைக் கவனத்தில் கொள்ள வேண்டும். வழிகாட்டிகள் கட்டாயமில்லை. இருப்பினும் பாதுகாப்பான அனுபவத்திற்காக ஒருவரைப் பணியில் அமர்த்த பரிந்துரைக்கப்படுகிறது.

### தூடோங் பெரியோக் முகாம்

யோங் பெலார் உச்சிக்குச் செல்வது சவாலானது. தூடோங் பெரியோக் முகாமை அடையும் முன் தொடக்கத்தில் பல சிகரங்கள் உள்ளன. சிகரம் வரை செல்லும் பாதையில் அழகான பாசி காடுகளுடன் சேறும் சகதியுமாக இருக்கும். அதிக உயரத்தில் இருப்பதால், வெப்பநிலை குளிர்ச்சியாக இருக்கும்.

மேலே இருந்து பார்த்தால், சுற்றியுள்ள மலைகளையும், பரந்து விரிந்த காடுகளையும் காணலாம். யோங் பெலார் மலையின் கூம்பு வடிவம்; தித்திவாங்சா மலைத்தொடரில் ஒரு பிரும்மாண்டமான பிரமிடு தோற்றத்தை உருவாக்குகிறது.

இவற்றையும் பார்க்க
------------------

* மலேசிய மலைகளின் பட்டியல்

மேற்கோள்கள்
-----------

1. 1 2  "Southeast Asia: Cambodia, Laos, Thailand, Vietnam and Peninsular Malaysia". Peaklist.org. பார்க்கப்பட்ட நாள் 2015-01-03.
2. ↑  "From the summit there is a fantastic view in good weather. You can see Gunung Korbu and its neighbouring top Gunung Gayong around 8 kilometres away to the northwest". *Gunung Bagging*. 15 July 2019. பார்க்கப்பட்ட நாள் 10 April 2024.
3. ↑  Nizam, Fathimath (27 September 2020). "Gunung Yong Belar is located at Blue Valley Dam, Cameron Highlands,on Titiwangsa Range between Perak – Kelantan border,". *Trace a Trail* (in ஆங்கிலம்). பார்க்கப்பட்ட நாள் 10 April 2024.
4. ↑  Tenasserim Hills or Tenasserim Range is the geographical name of a roughly 1,700 km long mountain chain, part of the Indo-Malayan mountain system in Southeast Asia.
5. 1 2 3  "The hike to Gunung Yong Belar can be challenging. there are many peaks in the beginning before reaching Kem Tudung Periuk". *AllTrails.com* (in ஆங்கிலம்). பார்க்கப்பட்ட நாள் 10 April 2024.

வெளி இணைப்புகள்
---------------

* John Briggs, 'Mountains of Malaysia - a Practical Guide and Manual ' , Longman Malaysia Sdn Bhd , 1985.
* "Gunung Tahan, Malaysia" on Peakbagger